Պալացցո Վենիեր դեի Լեոնի

Պալացցո Վենիեր դեի Լեոնի (իտալ.՝ Palazzo Venier dei Leoni), անավարտ պալացցո (պալատ) Վենետիկում, որը գտնվում է Դորսոդուրո պատմական շրջանում՝ Սանտա Մարիա դելլա Սալյուտե բազիլիկի մոտ, Մեծ ջրանցքի ափին։ Այստեղ է տեղակայված Փեգի Գուգենհայմի հավաքածուն։ Պատմություն Վենիեր ընտանիքի համար նախատեսված պալացցոն 1749 թվականին նախագծել է ճարտարապետ Լորենցո Բոսկետտին։ Նախագծի նպատակն էր ստեղծել մի պալատ, որը կմիավորեր երկու վարպետների՝ Պալադիոյի և Լոնգենայի ճարտարապետական ոճերը, որոնք նշանակալի հետք են թողել Վենետիկի ճարտարապետության մեջ։ Սակայն ֆինանսական խնդիրների պատճառով կառուցվեց միայն առաջին հարկի մի մասը։ Կորրերի թանգարանում ներկայացված է փայտե մոդել, որը ցուցադրում է պալացցոյի նախնական տեսքի նախագիծը։ Ըստ որոշ վարկածների՝ Կորրեր ազդեցիկ ընտանիքը, որի պալատը գտնվում էր ջրանցքի մյուս կողմում, դեմ էր շենքի կառուցմանը, քանի որ այն կստվերեր իրենց պալատը։ Մեկ այլ վարկածի համաձայն՝ Վենիեր ընտանիքը սկսեց շինարարությունը՝ կատարելու իրենց հոր կտակը, սակայն չկարողացավ այն ավարտին հասցնել միջոցների սղության պատճառով։ 1910 թվականին պալացցոյում հաստատվեց Լուիզա Կազատին, որը, ֆինանսական խնդիրներ ունենալով, 1924 թվականին ստիպված եղավ այն վաճառել։ 1948 թվականին պալացցոն գնեց Փեգի Գուգենհայմը, և այն դարձավ ոչ միայն նրա տունը, այլև ժամանակակից արվեստի արժեքավոր հավաքածուի ցուցադրության վայր։ Պալացցոյի անվան մեջ «Լեոնե» բառի առկայությունը կապված է առյուծների պատկերող քանդակային տարրերի հետ, որոնք զարդարում են ճակատի ստորին հատվածը։ Ըստ մեկ այլ վարկածի՝ Վենիերները իրենց պարտեզում առյուծ էին պահում։ Ճարտարապետություն Շենքը մեկհարկանի է և անավարտ։ Իստրիական քարից ռուստիկ ոճի ճակատը նայում է Մեծ ջրանցքին։ Ճակատի երկայնքով տեղակայված են ութ մոնոֆորներ, իսկ ներքևում՝ մասկարոններ՝ առյուծների գլուխների տեսքով։ Մուտքը գտնվում է կենտրոնում՝ խորշի մեջ տեղակայված դարպասով, որի հետևում բացվում է լայն տեռաս։ Պալացցոյի ներսում ներկայացված են Փեգի Գուգենհայմի հավաքածուի գործերը, այդ թվում՝ Պիկասոյի, Կանդինսկու, Մագրիտի և Պոլլոքի աշխատանքները։ Պահպանվել է նաև Փեգի Գուգենհայմի ննջասենյակի բնօրինակ կահույքը։ Շենքի հետևում գտնվող փոքրիկ այգում թաղված են Փեգի Գուգենհայմի և նրա Lhasa Apso ցեղատեսակի շների մոխիրները։ Տես նաև Վենետիկի պալատների ցանկ Փեգի Գուգենհայմի հավաքածու Ծանոթագրություններ Գրականություն AA.VV., Guida ai misteri e segreti di Venezia e del Veneto, Milano, Sugar Editore, 1970. Marcello Brusegan La grande guida dei monumenti di Venezia. Rome, Newton & Compton, 2005. ISBN 88-541-0475-2. Guida d’Italia — Venezia. 3 Editore. Milano, Touring Editore, 2007. ISBN 978-88-365-4347-2.